壽容山
作者：陳普
朝代：宋

paragraphs: 天下東南有玄圃，左瞰閩浙右俯楚。
藴瓌露秀周峰巒，異氣時出爲雲雨。
何年營丘文獻孫，相攸弛檐來胥宇。
綿綿瓜瓞日蕃滋，福德兩兼一爲主。
山川歡喜神靈依，五者日用如水土。
我來昔在旃蒙年，乃翁八十健如虎。
再來當公六十六，春風習習生談麈。
即溫聽厲心自凉，不覺人間有炎暑。
年年今日慶生申，已得河圖天數五。
今年三合尤奇妙，人生與猨共歌舞。
樽前萬事皆如意，酒酣屈指爲君數。
彩衣堂下森芝蘭，四宗人人皆玉樹。
詩書禮義照人間，謙恭孝弟麒麟武。
高年壯健幼穉仁，此事天下莫之禦。
福地何但貯退藏，請以閟宮代梁甫。